ผู้บัญชาการทหารบกเปิดเผยการคลายล็อคพรรคการเมือง ในแต่ละเรื่องจะเกิดขึ้นในช่วงเดือนกันยายน - ธันวาคมนี้
พลเอก เฉลิมชัย สิทธิสาท ผู้บัญชาการทหารบก ในฐานะเลขาธิการคณะรักษาความสงบแห่งชาติ (คสช.) เปิดเผยถึงการประชุมคลายล็อคทางการเมืองในที่ประชุม คสช.เมื่อวานนี้ว่า ในการประชุมมีผลสรุปออกมาแล้วเพื่อเตรียมการไปสู่การเลือกตั้งและพิจารณาประกาศของคสช. ตามคำสั่งที่ 57/2557 คำสั่งที่ 3/2558 และ 53/2560 โดยจะใช้มาตรา 44 ออกเป็นคำสั่ง คสช. พร้อมยังระบุอีกว่า การประชุมมีการหารือในองค์ประกอบหลัก 3 ส่วน คือ ภาพรวมของงานธุรการที่จะมีการขยายเวลาในการดำเนินงานในแต่ละเรื่อง //การคลายล็อคให้สามารถทำกิจกรรมทางการเมืองบางเรื่องได้บ้าง และการทำไพมารี่โหวต ซึ่งในรายละเอียดต้องรอในคำสั่งของนายกรัฐมนตรีสั่งการลงมาก่อน จึงจะมีการชี้แจงลงมาอีกครั้ง

ทั้งนี้ การคลายล็อคทางการเมืองดังกล่าว จะเกิดขึ้นในช่วง 90 วันในแต่ละเรื่อง ระหว่างเดือนกันยายน - ธันวาคม ทั้งการประชุมพรรค หาสมาชิกเพิ่ม การคัดเลือกหัวหน้าพรรค แก้ไขข้อบังคับต่างๆ แต่ยกเว้นการหาเสียงที่ต้องรอพระราชบัญญัติประกอบรัฐธรรมนูญทั้ง 2 ฉบับ พระราชทานลงมาก่อน

ส่วนความกังวลเรื่องการเคลื่อนไหวของกลุ่มการเมือง ผู้บัญชาการทหารบก ระบุว่า สถานการณ์ไม่น่าเป็นห่วง ซึ่งทุกฝ่ายก็จะเตรียมการไปสู่การเลือกตั้งสิ่งที่ยังห่วงคือการให้ร้ายกันไปมาผ่านสื่อสังคมออนไลน์ ซึ่งในภาพรวมคสช.ดูแลเรื่องความมั่นคง และมองว่าไม่มีปัญหาอะไรจะนำไปสู่การยกเลิกคำสั่งได้ พร้อมกับกำชับกำลังพลไม่ให้แสดงออกทางการเมือง และให้มีความเป็นกลาง